S-673/2011

Mál þetta, sem dómtekið var 4. nóvember 2011, er höfðað með ákæru útgefinni af lögreglustjóranum á höfuðborgarsvæðinu 21. júní 2011 á hendur S-kk-þgf Þ-kk-þgf E-kk-þgf, kt. […],[…], Kópavogi, „fyrir skjalafals og fjársvik með því að hafa, þann 1. október 2009, skilað til tryggingafélagsins Sjóvá-Almennar tryggingar hf. falsaðri og tilhæfulausri tjónstilkynningu um árekstur bifreiðanna SU-856, sem var í eigu systur ákærða, E-kvk-ef G-kvk-ef E-kvk-ef, og NF-022, sem var í eigu N-kk-ef S-kk-ef. Ákærði útbjó tilkynninguna og falsaði undirritun, E-kvk-ef G-kvk-ef, sem vátryggingartaka, á hana en á grundvelli tilkynningarinnar greiddi tryggingafélagið, sem vátryggjandi bifreiðar SU-856, viðgerð á bifreið NF-022 samtals að fjárhæð kr. 317.390.“

Þetta er talið varða við 1. mgr. 155. gr. almennra hegningarlaga nr. 19/1940 og við 248. gr. sömu laga.

Þess er krafist að ákærði verði dæmdur til refsingar og til greiðslu alls sakarkostnaðar.

Í ákæru er af hálfu Sjóvá-Almennra trygginga hf., kt. […], Kringlunni 5, Reykjavík, þess krafist að ákærði verði dæmdur til að greiða hlut félagsins í tjóninu, 317.390 kr., ásamt vöxtum samkvæmt 8. gr. laga um vexti og verðtryggingu nr. 38/2001 frá tjónsdegi, en síðan með dráttarvöxtum samkvæmt 9. gr. sömu laga til greiðsludags.

Hinn 4. nóvember 2011 var sakamál nr. 1030/2011, sem var höfðað á hendur ákærða með ákæru 19. september 2011, sameinað þessu máli, sbr. heimild í 1. mgr. 169. gr. laga nr. 88/2008 um meðferð sakamála. Þar er ákærða gefið að sök fíkniefnalagabrot, með því að hafa, aðfaranótt sunnudagsins 7. ágúst 2011, á skemmtistaðnum Ólíver, Laugavegi 20, Reykjavík, haft í vörslum sínum 0,96 g af amfetamíni og 0,72 g af kókaíni, sem fannst í peningaveski ákærða við leit lögreglu.

Þetta er talið varða við 2. gr., sbr. 5. og 6. gr., laga um ávana- og fíkniefna nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002 og auglýsingu nr. 232/2001.

Þess er krafist að ákærði verði dæmdur til refsingar og til greiðslu alls sakarkostnaðar. Jafnframt er þess krafist að gerð verði upptæk ofangreind fíkniefni sem hald var lagt á, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Ákærði krefst vægustu refsingar er lög leyfa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sök og eru brot hans rétt heimfærð til refsiákvæða í ákærum.

Ákærði er fæddur í júní 1984. Samkvæmt sakavottorði ákærða gekkst hann undir lögreglustjórasátt 11. nóvember 2003, 37.500 króna sekt, fyrir fíkniefnalagabrot. Hinn 4. júní 2009 gekkst ákærði með lögreglustjórasátt undir að greiða 75.000 króna sekt fyrir umferðarlagabrot. Einnig var hann sviptur ökurétti í þrjá mánuði. Með viðurlagaákvörðun 2. desember 2009 var honum gert að greiða 580.000 króna sekt fyrir umferðarlagabrot. Jafnframt var hann sviptur ökurétti í fjögur ár. Með dómi 4. júní 2010 var ákærði dæmdur í 30 daga fangelsi, skilorðsbundið í þrjú ár, fyrir brot gegn 1. mgr. 106. gr. almennra hegningarlaga. Brot sem ákærði er nú sakfelldur fyrir samkvæmt ákæru 21. júní 2011 voru framin fyrir framangreinda viðurlagaákvörðun og dóm 4. júní 2010 og ber að þessu leyti að dæma honum hegningarauka. Með broti ákærða samkvæmt ákæru 19. september 2011 hefur hann hins vegar rofið skilorð dómsins frá 4. júní 2010. Verður ákærða nú gerð refsing í einu lagi. Þykir refsing hans hæfilega ákveðin fangelsi í þrjá mánuði. Við ákvörðun þess hvort skilorðsbinda eigi refsingu ákærða ber að líta til þess að fyrra brot hans er hegningarauki við skilorðsdóm og dráttur var á rannsókn málsins. Þá ber að líta til þess að seinna brot hans er smávægilegt og myndi eitt og sér varða sekt. Verður refsing ákærða því bundin skilorði eins og nánar greinir í dómsorði.

Að kröfu ákæruvaldsins og með vísan til framangreindra laga- og reglugerðarákvæða skulu upptæk til ríkissjóðs 0,96 g af amfetamíni og 0,72 g af kókaíni, sem lögregla lagði hald á.

Bótakrefjandi, Sjóvá-Almennar tryggingar hf., mætti ekki fyrir dóm við þingfestingu málsins og var krafan því felld niður, sbr. 2. mgr. 174. gr. laga nr. 88/2008.

Dóm þennan kveður upp S-kvk-nf B-kvk-nf héraðsdómari.

D ó m s o r ð:

Ákærði, S-kk-nf Þ-kk-nf E-kk-nf, sæti fangelsi í þrjá mánuði, en fresta skal fullnustu refsingarinnar og hún niður falla að liðnum þremur árum frá birtingu dómsins haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði sæti upptöku á 0,96 g af amfetamíni og 0,72 g af kókaíni, sem lögregla lagði hald á.

S-kvk-nf B-kvk-nf